  Виталий Пронин Сюмсиысь Иван Алексеевич Абашев / Туспуктӥз Максим Егоров77 ар талэсь азьло 22-тӥ июне Совето союзэтӥ гудыртэм кадь кышкыт ивор чузъяськиз: «Война!». Быдӟым оже кошкиз Сюмсиысь Иван Алексеевич Абашев но. Воргорон дэремен вордӥськемын, шуыны луоз: 3 пол со улон но кулон вискын вал, но улэп кылиз. Гадь тыраз чильк-вальк кисьтасько медальёс. 94 аресъем ветеран пусъемын Отечественной ожысь 1-тӥ степенё орденэн, «За отвагу», Георгий Жуковлэн, «За победу над Германией» но трос мукет медальёсын. Быдэс ёрослы - одӥгИван Алексеевич, медальёсын кисьтаськись пиджаксэ дӥсяса, пумитаз. Гадь вылаз бырттэм медальёслэн лыдзы паймытӥз. Ожмаськон сюресэз сярысь юалляськисьёслы ветеран дышиз ни, ӵем гинэ со доры куное вуыло ёросысь пиналъёс, газетын ужасьёс, туэ Удмуртилэн Тӧроез Александр Бречалов Вормон Нуналэн ӟечкылаз. Иван Алексеевич 70 ар талэсь азьло, 1942-тӥ-1944-тӥ аръёсы, Горд знамяен, Кутузовлэн орденэныз пусъем 171-тӥ Идрицко-Берлинской стрелковой дивизиын ожмаськемзэ туж ӟеч тодэ на. Та дивизия, тушмонэз жугыса, Берлинозь вуиз.- Жаль, арысь аре ми, войнае пыриськемъёс, ӧжытгес но ӧжытгес кылиськомы, кылем арын ёросамы Вормон Нуналэз 2 кузя гинэ ветеранъёс пумитамы. Туэ быдэс ёрослы огнам кыли, - вера Иван Алексеевич.Соин но, 9-тӥ Маез Ижкарын пумитаны ӧтё вал ке но, ӧз мыны, землякъёсыз быдӟым праздникез кызьы ветерантэк пумиталозы шуыса. Туэ но вань сюмси калык азьын вераськиз тупаса улон сярысь.Воргорон али чылкак огназ улэ ни, но коркаез ӝикыт утялтэмын - соцработник эскерыса возе. Но сиён Иван Алексеевич аслыз ачиз пӧзьтэ.Паймоно, но сомында арлыдаз со умой тодэ на улэм-вылэмысьтыз учыръёсты, адямиосты. Альбомзэ возьматыкуз, котькуд туспуктэмзэ вераны быгатэ:- Таиз - училищеын дышетскыкум, таиз - колхозын турын калтон дыръя, нош таяз Ессентукиын госпитальын шутэтскисько... ӝӧк вылаз «Знамя» ёрос газет но «Российская газета» кыллё, телевизор учкыны яратӥсько на, шуэ ветеран. Дуннеын, Россиын мар лэсьтӥське тодытэк улэме уг луы, пе.Ветеранлэн пыдыз зол сӧсырмемын ке но - пыдтышъёсыз номыре уг шӧдыло - со дораз тэк пукыны уг чида. «Ока» машинаяз пуксьыса - со юромо инвалид адямиослы шуыса лэсьтэмын - магазинэ, аптекае, почтае, банке ширтэ. Быгатӥсько на бере, кыре потаме, адямиосын пумиськылэме потэ, шуэ И. Абашев.Ожмаськыны кошко!- Вордӥськи 1924-тӥ арын 31-тӥ октябре Сюмси ёросысь Марково гуртын, - вера ветеран. - Анае Алевтина Фёдоровна Абашева быдэс улонзэ колхозын тыршиз, атае но, Алексей Николаевич Абашев, огшоры ужась вылэм. Мыным 2 толэзь гинэ вал, сое армие басьтӥллям, отысен кыӵе ке кышномуртэн тодматскем, сое кышно басьтэм. Озьы анае монэ огназ будэтӥз, мукет пиосмуртъёс шоры ӧз ни учкылы. Сое трос курасьёс вылӥллям, но, монэ жаляса, кулытозяз, 80 аресозь, огназ улӥз. Школае Васькино гуртэ ветлӥ, отын 7 ар тодон-валан люкай. Анае монэ дышетыны выриз, аслаз но 2 класс дышетскемез вал. Будэтэм сиён-юонмес государстволы сётӥськом вал бере, асьмелы сиыны номыр ӧз кыльылы. Соин анае гуртысьтымы узыргес адямиос дортӥ медъяськыса ветлӥз. Мон но котькуд гужем, 6-7 аресысен ӟазегъёсты, берло парсьёсты, скалъёсты возьмалляй.7 классэз йылпумъяса, профессия басьтэме потӥз. 1940-тӥ арын Иже кошки, фабрично-заводской школае пыри. Отын токарьёсты, фрезеровщикъёсты, слесарьёсты дышетӥзы. Та вакытъёсы ик кылдылыны кутскизы ремесленной училищеос. Мынэсьтым группаме дышетсконмес азинтыны отчы выжтӥзы, мукетъёссэ - заводъёсы ужаны келязы. Ми станокъёсын ужаны быгатӥськом вал ини, 3-тӥ училищеын та удысъя дышетсконмес азинтӥм.1941-тӥ арын общежитиын дыръямы радио пыр кышкыт ивор чузъяськиз - «Война!». Эшъёсыным люкаськимы, военкоматэ лыктӥмы, музъеммес утьыны мыном шуыса, фронтэ куриським. Военной комиссар Агапитов шорамы жаляса учкиз но шуиз: «Сынки, обождите, на вашу долю хватит. Идите учитесь».Мынэсьтым группаме машиностроительной заводлэн инструментальной цехаз ыстӥзы - фронтлы ожмаськон тӥрлык поттыны. Одӥг станок сьӧрын 2 кузя ужамы, 12 час ӵоже заводысь потатэк. 1942-тӥ арын эшме ожмаськыны басьтӥзы, станок сьӧры огнам кыли. Табере мыным, уен-нуналэн югыт дуннез адӟылтэк, ужано луиз, нунал куспын одӥг пол сиськыны гинэ станок дурысь кошкылӥсько вал. Ну, малпай, тазьы ужатозь, фронтэ кошко. Военкоматэ лыктӥ - ож лудэ куриськи. Отысь басьтэм повесткаме заводысь мастерелы возьматӥ, нош соиз лыдӟытэк ик кесяз. Выльысь военкоматэ мынӥ, табере повесткаеным цехмылэн кивалтӥсез доры лыктӥ. Со бумагаме ӝӧк вылаз юнматэм пежъян вылэ бышкалтӥз, уж дурам ыстӥз. Кивалтӥсьмы доры 3-тӥзэ лыктӥсько, уг быгатӥськы ни ужаны, фронтэ кошко, шуисько. Нош со пумитам вера: «Кожаськод, фронтын капчигес?» Нош мон кытысь тодӥсько вал соку, мар со сыӵе война!? Райпоын ужан дыръяз.Улон но кулон вискын- 1942-тӥ арын август толэзе монэ Удмуртиысь эшшо 20 пала мукет пиосъёсын Москвае келязы, 3 толэзь ӵоже радистъёслэн школаязы дышетскимы. Ноябре ваньместы, 8 рота мында адямиез, пӧртэм фронтъёсы келязы. Мон сюри Северо-западнояз - 171-тӥ стрелковой дивизилэн 357-тӥ артиллерийской полказ. Отын, мон сяна, Удмуртиысь Вотка ёросысь Пихтовка гуртысь Леонид Моисеевич Сунцов ожмаськем на. Со сярысь тодӥ война бере ини. Со вакытэ дивизимы немецъёслэн «Мёртвая голова» дивизиенызы зол ожмаське вал Кирилловщина гурт вӧзын.Одӥг пол наступленилы дасяськиськом, монэ командной пунктэн герӟаськон линиез тупатыны косӥзы. Связь ӟечгес мед луоз шуыса, кызьпу йылэ антеннаме инъяны тубӥ. Соку монэ тушмон снайпер ыбиз. Сазьтӥськи Москваысь госпитальын, монэ изоляторе понӥллям вылэм ини, отын кыллё вал кулыны даськем солдатъёс. Тушмон пуля, ангес ултӥм ортчыса, пырпотэм. Сӧсырмем интые жаг пырыса, заражение кутскем вылэм ни. Мыным 3 операция лэсьтӥллям. Озьы Москваын 2 толэзь кылли.Выльысь фронтэ ыстӥзы, аслам дивизиям ик сюри. 1943-тӥ арын февральысен сентябрёзь дивизимы Старая Русса городэз фашистъёслэсь мозмытон понна зол ожмаськиз. Кӧня тэльёсты, гуртъёсты пырпотӥм, одӥг лулэз но ӧм пумиталэ - гуртъёс чисто сутыса кельтэмын вал, гуръёслэн мурыоссы гинэ шимес адӟиськылӥзы.Командирмы монэ связь кыскисе пуктӥз. Кыл кутӥ дивизиослэн но батареяослэн командиръёссы но тушмонэз эскерон пункт вискын связь возён понна. Линия ӵемысь сӧриськылӥз: одӥг интызэ тупатэмысь вуисько гинэ, мукетсэ лэсьтыны кошконо. Вылам 20 килограммъем связь кыскон катушка, чыртыям автомат но телефон аппарат ошемын, озьы бызьылӥськод линия кузя - котырад пуляос жието, йыр вадьсын тушмон самолётъёс бергало.Одӥг пол наступление азьын полкмылэн командирез подполковник Кузнецов мунчо эстыны куриз, кытчы мыноно, монэ возьматыны куриз. Озьы тэль пыртӥ ортчыкумы, мон противопехотной мина вылэ легиськыны шедьтӥ. Со монэ омыре сэрпалтӥз. Шӧдӥсько, пыды сӧсырмиз, султэме уг луы. Командирмы дорам солдатъёсты ыстӥз. Монэ частьмы дорозь вуттӥзы. Палатка пушкысь буржуйка гур доры выдтӥзы, улам турын куяса. Старшина 400 грамм аракы сётӥз, гуӵак юи - вань вӧсь луэме быриз, умме уси. Ӵукна сайкай. Военной фельдшер лыктӥз, гын сапегме вандӥз - со март толэзе вал - учкисько, пыдтышкы шори луэмын, лыосыз ик адӟисько, пыды быдэс сьӧдэктэмын ни. Фельдшермы шина понӥз но медсанбатэ келяз. Отысь врач монэ адӟиз но «пилу!» шуыса кеськиз. Пыдъюмылэ тросэтӥ чигылэмын вал. Но мон пыдме вандыны пумит луи: «уг сёты!» шуисько. Врач тышкаськиз но монэ госпитале келяны косӥз. Война бере гуртоосыныз (пукисьёс пӧлын паллянысез).Машина кузове милемыз 4 муртэ понӥзы госпитале нуыны. Сюрес вылысен олокытысь шуак «Мессершмитт», выламы омырскыса, ыбылӥз. Машина уроболэн шораз кыллись 2 солдатъёсты тушмон пуляос сӥсъязы, ми, урдэсъёсаз 2 кузя кыллисьёс, улэп кылимы. Сюрес урдсы бекмыльскимы, быризы водитель но санитар. Табере мукетыз пыды туж зол пачказ, йырсазьме ыштӥ, кин госпитале вуттӥз, уг тодӥськы. Отысен монэ но мукет сӧсырмемъёсты санитарной поездэ тыризы. Нырысь Москвае вуттӥзы, быдэс городэз ортчим, одӥгаз больницае но ӧз кутэ - митэк но сомында сӧсырмемъёс вал. Поездмы Горькие кошкиз, татчы но кыльыны ӧйлась. Азьлань мынӥмы - Богородск городын мынэсьтым вагонме кутыны соглаш луизы. Озьы Богородскын мартысен августозь кылли.Та госпитале быдэс Совето Союзысь солдатъёс шедьылэмын вал. Мон кадь егитъёс, соку мынын 20 арес гинэ вал ай, трос кузя люкаськимы. Егит мылкыд бере, шузияськыны но яратылӥмы. Мон костыльтэк нокытчы ӧй поталля. Палатаямы волейболэн шудылӥмы. Тупез мон пала лэзё ке, костыльёсме ӝутӥсько но тупез тэлятъясько вал. Туп ӧвӧл дыръя тапочкиосын, миндэръёсын лэзьяськылӥмы. Одӥг пол озьы шудонъямы миндэрмы кесиськиз, снаряд пуштэм дыръя кадь, гонтурез пыдэс палата тыр пурӟиз. Ӵапак соку медсестра пыриз, черекъяны кутскиз ук. Быдэс палата тыр врачъёс, эмсузэръёс люкаськизы. Ми ваньмы шобрет уламы ватӥськимы. Кышкатскыны кулэ вал, дыр, та учыре, нош ми серем потонмес возьыны ум быгатӥське. Быдэс комиссия люкаськиз, бурмись батальон шуыса, милемыз госпитальысь выписать каризы - кинэ фронтэ келязы, монэ вордӥськем гуртам ыстӥзы. Озьы Марковое 20 арескам инвалид луыса бертӥ. Сюмсиысь пиналъёс ветеранэз уг вунэто.Выль улон- Анае, гуртэ вуыкум, тэльын пу дасянын ужа вал, бертӥз, монэ адӟыса, вераны луонтэм шумпотӥз, бордам ӝиптӥськиз. Ожмаськон лудын дыръям ог-огмылы шунытэсь гожтэтъёс ысъямы вал. Гуртэ вуэме бере толэзь ортчиз гинэ, военкоматэ ӧтизы, ужаны интыяськыны кулэ, пе. Нош мон костыльёстэк ветлыны уг быгатӥськы вал ай, аръёс ортчыса гинэ, соослэсь мозмытски. Ӵектӥзы Блаж-Юс школае военной инструкторе басьтӥськыны. Отын покчи классъёсты строен ветлыны дышетӥ, пӧртэм спортивной шудонъёс ортчытъямы. Отын ар пала ужай. Берло, Япониен ожмаськон йылпумъяськем бере, покчи классъёсты военной ужлы дышетонлэсь куштӥськизы. Война быриз шуыса иворез сельсоветэн кивалтӥсьмы, коркась-корка пыраса, вераз, кыӵе шумпотон вал быдэс гуртлы. Выль мылкыдын, выль осконэн улыны кутскимы.Ужме азинтӥ колхозын - кладовщике интыяськи. Берло Блаж-Юс сельсоветын секретарь вал, отын 6 ар пала тырши но, сельсоветмылы кивалтӥсе пуктӥзы. Ар ужаса, ёросысь райпое ужаны интыяськи. Луонлык кылдӥз Глазовысь бухгалтеръёслэн курсъёсазы дышетскыны.Берло Удмуртиысь потребсоюзын кема аръёс ужай. Уваысь, Сюмсиысь райпоосын тырши, пенсие потытозям, 10 ар пала Удмуртпотребсоюзлэн управлениезлэн старшой ревизорез вал.3 пол кышнояськылӥ. Нина Андреевна Логиноваен тодматски, Глазовын бухгалтер курсъёсын дышетскыкум. Со школаын секретарь луыса ужа вал. Сое сьӧрам вордӥськем гуртам вайи. Нина Андреевнаен 17 ар ӵош улӥмы, но берло со эшез сьӧры Свердловск областьысь Качканаре кошкиз.Собере тодматски Васса Алексеевна Востриковаен, соин лулысь-сюлмысь 37 ар улӥмы. Гажанэ улонысь 1997-тӥ арын кошкиз. Берло 13 ар ӵош улӥмы Галина Александровна Лялинаен. Нылпи вордыны ӧз кылды.Туж жаль, Иван Алексеевич асьмелы улон кузьмаз, 3 пол кулонэз вормиз, но 94 аресаз ӵыжы-выжыостэк кылиз. Зэм, сое воксё огназ шуыны уг луы: дораз вуыло школаысь нылпиос, ёрос газетысь ужасьёс. Ветеран соослы туж шумпотэ. Нылпиослы Быдӟым ож вакытысь учыръёссэ вера. Вазенгес ай ёросысь мукет ветеранъёсын валче школаосын пумиськонъёс ортчытъязы, трос адямиосын пумиськылӥзы. Туала нылпиос ноку но медаз тодылэ, адӟылэ ни, мар со сыӵе война, шуэ ветеран.Иван Алексеевичлэн ӟеч мылкыдыз бырымтэ, ымнырысьтыз пальпотонэз али но уг кысы. Озьы ке но шӧ-дӥське, саклык солы уггес тырмы. Тани милемыз но, Ижысь журналистъёсты, укно азяз сылыса, возьма вылэм ини. Пумиськонмылы туж шумпотӥз. 2 час пала ветеранэн вераськыса, кӧты ӧз тыры. Кошкеме бере но берыктӥськоно луи на - гожъяськон блокнотме ӝӧк вылаз вунэтӥськем. Со юнме шорысь ӧвӧл, дыр. Иван Алексеевичлэн шуныт мылкыдыз ачиз бордаз кыске.Ангелина СнигирёваТуспуктэмъёсыз геройлэн Теги: Быдымож  